ועדת הכספים, כנסת 23, פרוטוקול מספר 5, 2020-03-26 12:00

עודד פורר: חברים, אנחנו עוברים לנושא השני בסדר-היום, שזה סקירת מנכ"ל משרד הרווחה על הסיוע לקשישים, לאנשים עם מוגבלויות וצרכים מיוחדים לאור משבר הקורונה.

עודד פורר: מר אביגדור קפלן מנכ"ל משרד הרווחה, סליחה על עיכובים הטכניים בלו"ז פה, הבמה שלך.

 << אורח >> אביגדור קפלן: שלום לכולם, אני אשתדל להיות ממוקד, לתת סקירה ממצה על פעילות המשרד שלנו.

 << אורח >> אביגדור קפלן: לנו יש כ-700 מסגרות חוץ ביתיות מארבעה סוגים: יש בהן בתי אבות, בתי דיור מוגן, מוסדות לאנשים עם מוגבלויות לסוגיהם, חסות הנוער ופנימיות ילד ונוער.

 << אורח >> אביגדור קפלן: כל המסגרות החוץ-ביתיות האלה פועלות כסדרן.

 << אורח >> אביגדור קפלן: כמובן שיש לנו בעיות עם הצורך לתגבר צוותים, ילדים שרוצים פה ושם לצאת לביתם, והכול תחת שליטה.

 << אורח >> אביגדור קפלן: אנחנו הוצאנו הנחיות מתחילת השבוע בצורה סדורה, איזה מסגרות פועלות, איך הן פועלות.

 << אורח >> אביגדור קפלן: וכל אחד קיבל את ההנחיות, כולל הרבה מאוד מסגרות בקהילה, חלקן הגדול לצערי נסגר, אבל חלקן האחר נשאר פתוח, ועל-כך אני אתן סקירה בהמשך.

 << אורח >> אביגדור קפלן: מעונות היום השיקומיים – פתחנו אותם גם כן לפעילות חלקית, על ידי זה שמטפלים יגיעו לבתי המטופלים, וגם בזה צעד הוא צעד קדימה.

 << אורח >> אביגדור קפלן: לגבי האזרחים הוותיקים – אנחנו התנענו מבצע בסיוע של מפעלי ההזנה של משרד החינוך.

 << אורח >> אביגדור קפלן: אנחנו הפצנו במשך השבוע ארוחות לבין 50 ל-70 אלף אזרחים ותיקים.

 << אורח >> אביגדור קפלן: המספר הלך וגדל במשך הימים.

 << אורח >> אביגדור קפלן: הפצנו ל- 50,000 אזרחים ותיקים ביום א' ליום א' וב'; ביום ג' הגדלנו את המכסה לכ-60,000; והיום מתבצעת חלוקה ל-70,000 אזרחים ותיקים, שלוש מנות להיום, מחר וביום שבת.

 << אורח >> אביגדור קפלן: אנחנו נערכים לחלוקת מנות מזון בשבוע הבא.

 << אורח >> אביגדור קפלן: זו פעילות מאוד מאוד מורכבת, מתואמת עם הרשויות המקומיות, לאיתור כל אותם אזרחים ותיקים שזקוקים לסיוע בהזנה.

 << אורח >> אביגדור קפלן: היא מתקבלת בברכה רבה, ועל כך אנחנו בהחלט מודים לכל הרשויות המקומיות שמשתתפות במבצע, כמובן בהנחיות המשרד שלנו.

 << אורח >> אביגדור קפלן: בשבוע הבא מתוכנן לשלב את פיקוד העורף בהפצת המנות לביתם של האזרחים, ולהגדיל את זה בהדרגה עד שייכללו בתוכו כל האזרחים הוותיקים שאכן זקוקים למנות אוכל.

 << אורח >> אביגדור קפלן: בנושא של סיוע אחר לאזרחים ותיקים שפיקוד העורף נערך אליו זה מבצע נפרד.

 << אורח >> אביגדור קפלן: אנחנו מתניעים מיום ראשון מבצע שאנחנו קוראים לו "משמרות זהב" יחד עם פיקוד העורף.

 << אורח >> אביגדור קפלן: קיבלנו רשימות מהביטוח הלאומי, בהעברה בין כספות של נתונים על אזרחים ותיקים, כדי לפנות טלפונית לכל אחד מהאזרחים הוותיקים שמתקיימים אך ורק על קצבת הביטוח הלאומי, לרבות הבטחת הכנסה, לרבות ניצולי שואה, לרבות כאלה שמקבלים גמלת נכות בין האזרחים, ללמוד על צרכיו של כל אחד מהם ולנסות לסייע לו.

 << אורח >> אביגדור קפלן: אם הצורך הוא מנות מזון, אז כמובן לצרף אותו לתוכנית הזו שאנחנו מריצים אותה; ואם הצורך הוא לדברים אחרים, אז פיקוד העורך בכל מה שניתן לסייע, יחד עם הרשויות המקומיות, מחלקות הרווחה, נעשה זאת.

 << אורח >> אביגדור קפלן: אני שמח שמחלקות הרווחה כמעט בכל הרשויות פועלות כסדרן, וכל הטיפולים השוטפים שאמורים להינתן לאזרחים ותיקים ולאחרים ניתנים כסדרם.

 << אורח >> אביגדור קפלן: יש לנו כ-112 בתי אבות שבפיקוחנו ועוד כ-75 מוסדות לדיור מוגן.

 << אורח >> אביגדור קפלן: בבתי אבות יש כ-5,000 איש, בדיור מוגן יש כ-15,000.

 << אורח >> אביגדור קפלן: יש קול זעקה מתוכם לגבי שירותים רפואיים ולגבי צורך בבדיקות.

 << אורח >> אביגדור קפלן: אני רוצה להדגיש שלגבי הגופים האלה אנחנו רגולטור, אנחנו לא מפעילים.

 << אורח >> אביגדור קפלן: יש שם אנשים שהם מממנים את שהייתם שם באופן פרטי.

 << אורח >> אביגדור קפלן: אני אנסה בשבוע הבא, ביחד עם הארגונים השונים של בתי האבות, ליצור איזשהו מקום שאפשר יהיה להעביר אליו אזרחים ותיקים שגרים בבתי אבות ו/או בדיור מוגן, שאמורים להיות בבידוד, להעביר אותם למקום נפרד, כדי לא להכניס בית אבות שלם למצב שהוא יצטרך להיות בבידוד.

 << אורח >> אביגדור קפלן: יש לנו ב"נופים" בירושלים בעיה, שאנחנו מנסים לפתור אותה ביחד עם משרד הבריאות.

 << אורח >> אביגדור קפלן: אז זה לגבי האזרחים הוותיקים.

 << אורח >> אביגדור קפלן: לגבי מוסדות עם מוגבלויות – כפי שאמרתי קודם, כל המעונות הממשלתיים פועלים כסדרם, יש בהם כ-1,300 דיירים.

 << אורח >> אביגדור קפלן: התחלנו בכל מעון ממשלתי חדרים לכאלה שאמורים להימצא בבידוד.

 << אורח >> אביגדור קפלן: המעונות הממשלתיים פועלים כסדרם, אין שם בעיות מיוחדות.

 << אורח >> אביגדור קפלן: הכשרנו במעון טללים בדימונה מקומות לכאלה שיצטרכו להיות מועברים ממקומות מסוימים במערכת לבידוד.

 << אורח >> אביגדור קפלן: יש שם מקום שהוכשר לכך, ועדיין לא קלטנו שם כי לא היה צורך, אבל לנושא הזה שריינו מקומות.

 << אורח >> אביגדור קפלן: אנחנו נמצאים במגעים עם משרד הבריאות בכל הקשור לאנשים עם מוגבלויות שצריכים להיות באשפוז – אשפוז קל ובינוני – כאשר אשפוז קשה בלאו הכי לבתי החולים, אבל אשפוז קל, הם מבקשים שאנחנו נתארגן לעשות אותו בכוחות עצמנו, להם אין את היכולות לעמוד בזה.

 << אורח >> אביגדור קפלן: אנחנו בעיצומו של תהליך לקביעת שלושה מקומות ברחבי הארץ שלשם נפנה אנשים עם מוגבלויות, שאכן צריכים להימצא במצב אשפוז.

 << אורח >> אביגדור קפלן: אנחנו נמצאים גם בקשר עם הקופות ומנסים לארגן את הסידור הזה, שאכן יהיה פתרון לאנשים עם מוגבלויות שצריכים להימצא בבידוד ו/או בתנאי אשפוז.

 << אורח >> אביגדור קפלן: היו לנו בעיות עם שלושה תקנים – שניים בגדרה: ב"עלה" גדרה ו"מרפא גנים".

 << אורח >> אביגדור קפלן: "מרפא גנים" נמצא בבידוד, יש שמה 71 דיירים.

 << אורח >> אביגדור קפלן: כל המעון נמצא בבידוד וגם אנשי הצוות.

 << אורח >> אביגדור קפלן: העסק שם עובד בשלב זה כמו שצריך, לא היינו צריכים להוציא משם דיירים.

 << אורח >> אביגדור קפלן: במעון מוריה בגדרה, ששם היו כ-106 אנשים, נמצאו שישה אנשים חולים ופינינו אותם לבתי חולים וחלק מהמעון נכנס לבידוד.

 << אורח >> אביגדור קפלן: אבל נקלענו שם לסחרור מסוים בכל הקשור להמשך עבודת הצוות, אבל גם זה מצא את פתרונו ותגברנו את הצוות על ידי צוותים חיצוניים וזה תחת שליטה.

 << אורח >> אביגדור קפלן: גם ב"עלה נגב" נמצא חולה מאומת בקורונה, אחד מהדיירים.

 << אורח >> אביגדור קפלן: אחות שמה הייתה נגועה והדביקה, ו-41 דיירים מתוך המעון, כולל סיעודיים, נכנסו לבידוד.

 << אורח >> אביגדור קפלן: גם שם זה תחת שליטה.

 << אורח >> אביגדור קפלן: ואנחנו צריכים במהירות רבה מאוד למצוא פתרון לכך שאנשים שאמורים להימצא בבידוד או אמורים להימצא באשפוז, יהיה להם מקום להיקלט.

 << אורח >> אביגדור קפלן: ואני מקווה שהיום, לכל המאוחר ביום ראשון, נצליח לסכם את הדברים ולקבוע את המקום הזה ולהתחיל לקלוט שם אנשים.

 << אורח >> אביגדור קפלן: כרגע אין צורך להיות בבהילות בעניין הזה, אבל אנחנו נערכים למצב יותר קשה מהמצב הנוכחי.

 << אורח >> אביגדור קפלן: אנחנו התארגנו בסיוע כספים שגייסנו מקרנות העיזבון, בעזרת הוועדה הציבורית בראשות השופטת שולמית דותן, כסף לחלק בשבוע הבא לקראת הפסח, תווי קנייה על סך 300 שקל כל אחד, 30,000 תווי קנייה לאוכלוסייה אחרת מאזרחים ותיקים, שתקבל תו קנייה.

 << אורח >> אביגדור קפלן: ואפשר יהיה גם לקנות במשלוחים ולא רק לצאת לסופרמרקט, או אפילו באינטרנט אפשר יהיה לשלם עבור המשלוחים האלה.

 << אורח >> אביגדור קפלן: למרות שמדובר פה באוכלוסייה קשה, נתנו גם את הפתרון הזה.

 << אורח >> אביגדור קפלן: מדובר על כאלה שיש להם ילדים בסיכון, הורה יחיד עם ילדים, ילדים עם צרכים מיוחדים, וכל מיני אנשים אחרים שאינם אזרחים ותיקים שזקוקים לסיוע הזה מעבר לסיוע שהם מקבלים בזמנים שבשגרה.

 << אורח >> אביגדור קפלן: אנחנו הקמנו גם מסגרת לדרי רחוב, שכרגע נקלטו אליה למעלה מעשרה דרי רחוב.

 << אורח >> אביגדור קפלן: המסגרת הזו ערוכה לקלוט דרי רחוב ונשים שעוסקות בזנות פעילה שמחפשות מחסה.

 << אורח >> אביגדור קפלן: ואכן אנחנו קולטים אותם שם, כדי גם למנוע כל מיני הידבקויות מאנשים שהם בסיכון גבוה.

 << אורח >> אביגדור קפלן: מעונות היום בבתי החולים – פתחנו שבעה מעונות בשבעה בתי חולים, מעונות לפעוטות, שהם בפיקוח זרוע העבודה שלנו.

 << אורח >> אביגדור קפלן: והמעונות האלה נפתחו והם פועלים כסדרם.

 << אורח >> אביגדור קפלן: שאר המעונות לפעוטות כידוע נסגרו, ביחד עם הסגירה של כל מערכת החינוך בארץ.

 << אורח >> אביגדור קפלן: מתנדבים מחו"ל שהיו אצלנו במסגרות חוץ-ביתיות בעיקר – היו לנו כמה מאות מתנדבים, חלק גדול מהם הממשלות שלהם המליצו בפניהם לחזור לארצם, אבל 200 מתנדבים ביקשו להמשיך ולהישאר בארץ, להמשיך ולסייע.

 << אורח >> אביגדור קפלן: 90 ומשהו מתוכם הם מגרמניה.

 << אורח >> אביגדור קפלן: מצאנו פתרון, ובעיות הביטוח הרפואי שלהם, כולל עבור חשיפה לקורונה, וכל סידורי ההלנה שלהם לשביעות רצונם, ואכן ה-200 מתנדבים האלה נשארים בארץ להמשיך לטפל באותם חסרי ישע.

 << אורח >> אביגדור קפלן: מתנדבים בקהילה – גם פה אנחנו ערוכים ביחד עם הרשויות המקומיות, וכמובן כל המערכת מהשבוע הבא, להפצת מאות אלפי מנות מזון.

 << אורח >> אביגדור קפלן: היא תיעשה גם על ידי מתנדבים וגם על ידי פיקוד העורף גם יחד.

 << אורח >> אביגדור קפלן: אנחנו תגברנו את המוקד שלנו, מוקד 118, הוא קולט הרבה מאוד פניות.

 << אורח >> אביגדור קפלן: ונעשית עבודה טובה בתוך המוקד, ניתוב כל אחת מהפניות לצורך מציאת פתרון לאותה פנייה.

 << אורח >> אביגדור קפלן: אני רוצה בהזדמנות הזו, מעל במה זו, להביע הערכה רבה מאוד לכל העובדים הסוציאליים, בכל הרשויות המקומיות וכמובן גם במשרד.

 << אורח >> אביגדור קפלן: נעשית עבודה מאומצת מאוד, המערכת רתומה מאוד, עם מוטיבציה לעזור לאנשים.

 << אורח >> אביגדור קפלן: וכפי שאתם רואים, המשרד שלנו נערך לעזור לאותן אוכלוסיות חלשות.

 << אורח >> אביגדור קפלן: ואנחנו עושים את זה באהבה רבה, ביחד עם אותם עשרות אלפי עובדים, במסגרות עצמן ברשויות, במחלקות לשירותים חברתיים, וכמובן במשרד עצמו.

 << אורח >> אביגדור קפלן: זו פחות או יותר הסקירה שלי על הנושאים שביקשתם.

מיכאל ביטון: אני אשמח לשאול שאלה.

עודד פורר: תודה.

עודד פורר: כולם רשומים.

עודד פורר: אני אעשה סבב גם בין חברי הכנסת וגם אלה שבחוץ, אבל גם יש לי שאלה.

עודד פורר: אז ראשית, אביגדור, תודה רבה על הסקירה, וגם על הזמן שהקדשת בהתראה קצרה.

עודד פורר: אני רוצה לפתוח, אם תוכל לאסוף שאלות גם מחברי הכנסת וקצת מאלה שהצטרפו לשיחה.

עודד פורר: ברשותך, אני אבקש שלושה, ואחר כך נמשיך עוד לשאר חברי כנסת שביקשו רשות דיבור.

עודד פורר: אני יודע שזה חונה אולי במשרד החינוך, אולי לא, בסוף אנחנו מחפשים כתובת.

עודד פורר: ילדים עם צרכים מיוחדים שנמצאים עם ההורים שלהם בבידוד, המגבלות שמוטלות עליהם הן כאלה שלא מאפשרות כמעט חיים בבית בחלק מהמקרים.

עודד פורר: וההוראות וההנחיות שיוצאות מהממשלה מאוד-מאוד לא ברורות: חלק אומרים שיש הקלות, חלק אומרים שאין הקלות, זה לא מפורסם בשום מקום באופן גורף.

עודד פורר: אחד, הבקשה שלי אליכם זה שתרימו את הכפפה, ותיתנו את ההנחיות לגבי מה קורה עם ילדים עם צרכים מיוחדים שנמצאים בבית – אפילו לא בבידוד, פשוט במהלך ההסגר – וכמה ולאן מותר לצאת איתם; ואיזה הקלות יש להם או אין להם.

עודד פורר: הדבר השני, אתה התייחסת לקשישים שנמצאים במוסדות דיור מוגן ובתי אבות.

עודד פורר: שם יחסית עוד הם נמצאים באיזשהו מקום שהוא מאורגן ומסודר.

עודד פורר: יש קרוב ל-30,000 זכאים של משרד השיכון ומשרד הקליטה שמקבלים סיוע בשכר דירה, וזה קשישים שחיים בדירות לבד, מפוזרים בכל הרשויות המקומיות.

עודד פורר: ומשם אני מקבל אותות מצוקה בהרבה מאוד מקומות, שפתאום או שהם מפחדים לצאת לקנות מזון או תרופות, או שהם גם לא יכולים בפורמט הקיים.

עודד פורר: והשאלה אם נותנים את הדעת על העניין הזה.

 << אורח >> אביגדור קפלן: אז לגבי ילדים עם צרכים מיוחדים, אני יכול להשיב שאנחנו נרים את הכפפה, אנחנו ניתן שעות עובדות סמך כמה שאפשר, נגדיל את זה – הגדלנו את זה כבר – ונעשה איזושהי סקירה מי משדר מצוקה וצריך שעות סיוע.

 << אורח >> אביגדור קפלן: כל אלה ששלחו את ילדיהם למעונות יום שיקומיים מקבלים את הסיוע הזה במשך שעה עד שלוש שעות ביום, ככל שהמעון יתארגן לתת את הסיוע.

 << אורח >> אביגדור קפלן: אבל אנחנו נוודא וננסה לקדם את זה.

 << אורח >> אביגדור קפלן: אני מכיר את המצוקה הזו והיא אצלנו בראש סדר העדיפויות.

 << אורח >> אביגדור קפלן: לגבי קשישים בבתי אבות – אני אבוא בדברים גם עם מנכ"ל משרד השיכון וגם עם מנכ"ל משרד הקליטה, זה נמצא באחריותם.

 << אורח >> אביגדור קפלן: אני יודע שיש שם אותות מצוקה, ננסה גם לראות אם אפשר לצרף אותם לעניין של הפצת מנות מזון, וננסה גם שם לק אני מנסה גם שם להקל, כולל לרתום את פיקוד העורף, ככל שניתן, לעזור שם.

עודד פורר: תודה.

עודד פורר: חבר הכנסת שמולי.

איציק שמולי: תודה רבה, אדוני היושב-ראש.

איציק שמולי: אדוני המנכ"ל, קודם כול יישר כוח ותודה רבה גם על הסקירה וגם על העבודה המאומצת, שלך ושל שאר העובדים, העובדים הסוציאליים.

איציק שמולי: ברשותך, ממש כמה נקודות קצרות.

איציק שמולי: ראשית, לגבי האזרחים הוותיקים.

איציק שמולי: אנחנו שומעים בתוך בתי האבות – זה נופל במגרש של משרד הבריאות אבל אני חושב שגם אתם יכולים להיות מעורבים פה – תלונות מאוד מאוד מאוד קשות לגבי היעדר ציוד גם של ניטור וגם של טיפול, וזו קריאה שיוצאת ביתר שאת בימים האחרונים שוב ושוב ושוב.

איציק שמולי: לגבי האופציה של סגר – אני בתחושה שהרשויות המקומיות וגם הממשלה לא יודעים להצביע היום היכן מתגוררים כל האנשים המבוגרים בישראל שהם או עריריים או סיעודיים.

איציק שמולי: וזה מייצר פה בעיה קשה מאוד.

איציק שמולי: כלומר, הסגר הוא כנראה דבר בלתי נמנע, אבל אני לא בטוח שהממשלה יודעת לתת את המענה לאנשים העריריים ולאנשים הסיעודיים.

איציק שמולי: בתוך הנושא הסיעודי, אדוני המנכ"ל, עולה השאלה לגבי התחבורה הציבורית.

איציק שמולי: הרי אם תושבת התחבורה הציבורית, המטפלים והמטפלות לא יוכלו להגיע לטפל בקשישים.

איציק שמולי: זה יותיר משהו כמו 100 – אתה יודע מה, אני אשים בדרגות הסיעוד הקלות יותר בצד, אבל זה בוודאי יכול להותיר למעלה מ-100,000 אנשים סיעודיים בדרגה בינונית ומעלה שחיים בקהילה במצב של חוסר מענה, והשאלה איך נערכים לזה.

איציק שמולי: עוד שתי שאלות קצרות.

איציק שמולי: הדבר הראשון, הסוגיה של הבדידות.

איציק שמולי: אני יודע שבסיטואציה של חירום זה עלול להישמע אולי כמשהו פריבילגי, אבל זה ממש ממש לא, גם לנוכח ההיקף של התופעה – 45% למעלה מאנשים מגיל 75 ומעלה סובלים מזה בשגרה.

איציק שמולי: אני לא רוצה לתאר לעצמי מה קורה בחירום, ועוד כשזה נמשך זמן.

איציק שמולי: זה עלול להוביל אנשים בסופו של דבר, חס וחלילה, להיפגעות לא מהקורונה אלא מדברים אחרים, כי אנחנו יודעים שבדידות מייצרת תחלואה נוספת.

איציק שמולי: והדבר האחרון, אדוני היושב-ראש, התבשרנו שביום א' אמורות להתקבל תשלומי הגמלאות על ידי כרטיסי חיוב, כרטיסי דביט.

איציק שמולי: יחד עם זאת, אנחנו יודעים שהבנקים סגורים ואין לאנשים איך לפדות את אותם הכספים.

איציק שמולי: זה אמור לקרות כבר ביום ראשון והאנשים עדיין לא מחזיקים את הכרטיסים ביד.

איציק שמולי: השאלה שלי: איך זה הולך להתבצע?

איציק שמולי: גם העניין של התשתיות דביט וגם העניין של התפעול הלוגיסטי בתקופת ההסגר.

עודד פורר: תודה.

עודד פורר: אנחנו ניקח ברשותך, אביגדור, אולי שאלות כל פעם משני חברי כנסת ושני גורמים חיצוניים ותענה עליהם ביחד או שאתה רוצה אחד-אחד?

 << אורח >> אביגדור קפלן: אני מעדיף אחד-אחד.

 << אורח >> אביגדור קפלן: אם אפשר לענות לשמולי, אז אני אענה במהירות.

 << אורח >> אביגדור קפלן: הנושא של בתי אבות, לכל הסוגיה של בדיקות לקורונה וכל הסוגיה של ציוד ניטור מהצוות המטפל אומנם חונה במגרש של משרד הבריאות, אבל אנחנו ניקח גם על זה סיוע ועזרה.

 << אורח >> אביגדור קפלן: אני מגייס כסף, שוב, מוועדת העיזבונות, נקצה גם לבתי האבות כסף לקנות ציוד ניטור, ציוד מיגון לצוות.

 << אורח >> אביגדור קפלן: אבל נצטרך לעשות את זה במשולב, גם עם בתי האבות, כי חלקם הגדול הם פרטיים, והדיור המוגן הוא ודאי פרטי, וגם עם משרד הבריאות נעשה את זה בתיאום.

 << אורח >> אביגדור קפלן: אנחנו אומנם שני משרדים, אבל זו אותה מדינה, אותה ממשלה.

 << אורח >> אביגדור קפלן: לגבי הנושא של עריריים וסיעודיים והתחבורה הציבורית וכל מה שקשור לעניין – קודם כול פיקוד העורף נרתם ונכנס לנושא הזה במלוא העוצמה ובמלוא הכוח.

 << אורח >> אביגדור קפלן: הם מתחלקים לכמה סוגים: יש כאלה שיש להם מטפלות בבית; יש כאלה שיש להם שעות סיעוד, שלגביהם בטח תהיה בעיה כשאין תחבורה ציבורית, איך תגיע המטפלת שאמורה לתת שעות סיעוד מהביטוח הלאומי.

 << אורח >> אביגדור קפלן: אנחנו גם בזה נראה איך להיערך, יחד עם פיקוד העורף והביטוח הלאומי, כדי לעזור לאותן אוכלוסיות.

 << אורח >> אביגדור קפלן: אני רוצה לחזור ולומר, שמיום ראשון מתחיל המבצע שלנו של "משמרות זהב", לעמוד עם כל מאות אלפי אזרחים ותיקים בקשר טלפוני, ובקשר לא רק טלפוני לכאלה שאין להם טלפונים, כדי לראות מה מצבם, ולטפל לפי הצורך במצב הספציפי של כל אחד מהם.

 << אורח >> אביגדור קפלן: חלק מהטיפול יהיה קשר טלפוני על ידי חיילים ואחרים, שבתוכו יש גם אלמנט מסוים של הפגת בדידות.

 << אורח >> אביגדור קפלן: כמובן, זו לא הפגת בדידות במשמעות המלאה שלה, אבל לפחות לראות מה קורה עם האיש ולהיות בקשר איתו.

 << אורח >> אביגדור קפלן: לגבי תשלומי הגמלאות – זה חונה במגרש של מנכ"ל הביטוח הלאומי - - - ואני לא יודע למה.

איציק שמולי: אבל יש לכם את הכתובות של כל הקשישים העריריים?

איציק שמולי: זה לא משנה אם אתם מגיעים או פיקוד העורף, יש למדינה את זה?

 << אורח >> אביגדור קפלן: אנחנו נשענים על הרשויות המקומיות.

 << אורח >> אביגדור קפלן: בכל רשות יש את הפרטים שלהם – צריכים להיות הפרטים.

 << אורח >> אביגדור קפלן: הם מגיעים גם למשרד, אבל ההישענות העיקרית היא על בסיסי המידע שקיימים ברשויות, ואנחנו מנחים אותם ונעשית עבודה יחד איתם.

עודד פורר: תודה.

עודד פורר: מיקי, אתה רשום, יש לי כמה שנרשמו עוד לפניך.

מיקי לוי: לא, קארין מחכה לי על הקו, זה בשמה.

מיקי לוי: אם אתה יכול לתת לי, אני אודה לך.

עודד פורר: אבל יש עוד ח"כים שנרשמו.

מיקי לוי: אם הם מוותרים אני אודה להם, כי נבצר מקארין להגיע.

מיקי לוי: שתי שאלות קצרות בשם קארין.

עודד פורר: מיכאל ביטון, מירב, אורית.

מיקי לוי: מיכאל ומירב, אתם מוותרים לי?

מיקי לוי: מוותרים לי.

מיכאל ביטון: מיקי, מי יכול עליך.

עודד פורר: כן, בבקשה.

מיקי לוי: תודה לחבריי חברי הכנסת שוויתרו ותודה, אדוני היושב-ראש.

מיקי לוי: אדוני המנכ"ל, אני מדבר מגרונה של חברת הכנסת קארין אלהרר שנבצר ממנה להגיע.

מיקי לוי: היא מחזיקה מסמך מה-18 במרץ של משרד הרווחה – עדכון סטטוס הפעלת תוכנית אגף קהילה בזמן חירום קורונה – זו הכותרת.

מיקי לוי: בסעיף 1 כתוב איך ישמרו את הצוותים אם הם לא מקבלים שום מימון.

מיקי לוי: יש בעיה בהחזקת הצוותים המפעילים את העמותות שנתמכות על ידי הממשלה במכרזים, איך ישמרו אותם.

מיקי לוי: לגבי סעיף 10, זו השאלה השנייה, המכרזים עדיין נותנים תמיכה טלפונית, שהיא חשובה מאוד.

מיקי לוי: חייבים להשאיר להם מימון מינימלי כדי להחזיק את המשך השירות הזה.

מיקי לוי: זו שאלה חברת הכנסת קארין אלהרר, תודה רבה.

 << אורח >> אביגדור קפלן: לגבי המסמך של ה-18 במרץ – הוא כבר מסמך ישן, כי אנחנו מעדכנים כל יום לפי ההתפתחויות והאירועים בהחלטות הממשלה.

 << אורח >> אביגדור קפלן: לגבי תגמול הצוותים – אני לא יודע למה כוונתה, אם זה צוותים במסגרות חוץ-ביתיות שאמורים להימצא שם בתנאי בידוד, גיבשנו נוסחה.

 << אורח >> אביגדור קפלן: גם החלטנו שכל מסגרות הקהילה – כולן עד האחרונה שבהן –תקבלנה עבור חודש מרץ תשלום מלא, אף שחלק גדול מהן חדל לפעול.

 << אורח >> אביגדור קפלן: והן תקבלנה את התמורה.

 << אורח >> אביגדור קפלן: כך שבחודש מרץ אין להם בעיית מזומנים, והם יכולים לשלם לצוותים כפי שהם היו מחויבים לשלם להם בזמנים שבשגרה.

 << אורח >> אביגדור קפלן: לגבי התמיכה טלפונית – אם היא מתכוונת לעיוורים שמקבלים תמיכה טלפונית, נבדוק את זה, אני צריך להתעדכן ואז אוכל לתת תשובה.

 << אורח >> אביגדור קפלן: אגב, קארין נמצאת איתי בקשר כמעט יום-יומי, היא שואלת שאלות והיא מקבלת תשובות.

עודד פורר: תודה.

עודד פורר: יואב קריים.

 << אורח >> יואב קריים: כן, תודה על רשות הדיבור.

 << אורח >> יואב קריים: ראשית, אני רוצה להודות לך על הפתיחה המחודשת של מעונות היום השיקומיים והשירות שניתן שם.

 << אורח >> יואב קריים: אבל שנית, אני רוצה לשאול באופן יותר חד על שירותים קהילתיים שיכולים וניתנים עכשיו באופן מקוון.

 << אורח >> יואב קריים: ואתם ביקשתם בכל זאת לסגור אותם - - - והמרכזים האלה נותנים היום שירות מקוון שמדריך משפחות, שמחזיק ילדים ואת האחים שלהם ואת ההורים במצב שיש להם כתובת.

 << אורח >> יואב קריים: זו תשתית קהילתית מאוד חשובה דווקא בזמן הזה, והסגירה שלהם בעיניי היא ממש בניגוד לתכלילה.

 << אורח >> יואב קריים: אז הייתי מבקש פתרון גם לזה.

 << אורח >> יואב קריים: הדבר הנוסף שהייתי מבקש אליו פתרון הוא היכולת של האנשים שהם מערכות תמיכה של אנשים עם מוגבלות בקהילה, והם לאו דווקא עובדי תמך בתשלום, חברים ומשפחה שבאים לעזור לפי שעות, האם אפשר להקל על התנועה שלהם כדי לבוא לעזור ליקיריהם עם מוגבלות?

 << אורח >> יואב קריים: והשאלה השלישית, מה קורה בעניין של להקל על הסגר לגבי ילדים ואנשים עם מוגבלות?

 << אורח >> יואב קריים: הסגר מחמיר - - - מדובר על אנשים עם בעיות נפשיות מורכבות, מדובר על חלק מהאנשים עם אוטיזם, שפשוט הסגר – הם ישלמו עליו מחיר בריאותי גם אם הם לא יטפלו במחלה, וצריך פה מענה.

עודד פורר: תודה.

עודד פורר: אביגדור.

 << אורח >> אביגדור קפלן: אני אענה על השירות המקוון.

 << אורח >> אביגדור קפלן: אנחנו אתמול הוצאנו הנחיה שכל מסגרת קהילתית שמסוגלת לתת שירות מקוון, המינהל המקצועי שלנו יבוא איתם בדברים, יעגן את השירות המקוון, וגם יסדיר איתם את תנאי התשלום בשירות מהסוג הזה, שמן הסתם הוא פחות מהשירות הרגיל.

 << אורח >> אביגדור קפלן: אבל זה יוסדר וייפתח, וכל מי שרק יכול לתת שירות מקוון נאפשר לו לתת.

 << אורח >> אביגדור קפלן: ועל כך יצאה הנחיה, כאשר היום וביום ראשון אנחנו יושבים בצורה פרטנית על כל אחת מהמסגרות הקהילתיות – בדרך כלל אלה מסגרות קהילתיות – שמסוגלות לתת שירות כזה.

 << אורח >> אביגדור קפלן: לגבי משמעות הסגר על יכולות התנועה – אני חושב שאנחנו גם כן צריכים ללמוד את הנושא ולראות איך נערכים לזה.

 << אורח >> אביגדור קפלן: כאשר כרגע אין לי תשובה קונקרטית, אבל אני לא יודע מה יהיו ממדי הסגר.

 << אורח >> אביגדור קפלן: אני הייתי היום בחוץ, ראיתי שהיקף התנועה בחוץ הוא עצום, חוץ מהתחבורה הציבורית.

 << אורח >> אביגדור קפלן: אז אני מניח שהממשלה תיתן את דעתה, ותיתן את הדעה לכללי המעבר של אלה שצריכים לסייע לאחרים.

עודד פורר: תודה.

עודד פורר: חברת הכנסת מירב כהן.

מירב כהן: שלום, אביגדור.

מירב כהן: קודם כול, אני רוצה להודות לך ולצוות שלך שזמינים 24/7 ועושים עבודה מדהימה.

מירב כהן: בהרבה מובנים אתה אמון על מערכת שהוזנחה הרבה שנים, ועכשיו המחיר קצת מתפוצץ לנו בפנים.

מירב כהן: העניין של האוכל – אני רואה, לפחות על פי מספר התלונות שאנחנו מקבלים, שהמצב הולך ומתייצב.

מירב כהן: אם בהתחלה לא היה בכלל מענה, עכשיו באמת הרשויות המקומיות מצליחות לספק מענה.

מירב כהן: רציתי לשאול אותך לגביה תווי הקנייה לחג, כי הרבה אנשים פונים ושואלים, איך הם יקנו מוצרים בסיסיים לחג.

מירב כהן: אז מי זכאי ואיך אפשר לקבל את זה?

מירב כהן: זו שאלה ראשונה.

מירב כהן: שאלה שנייה: האם יש היערכות לתגבור כוח האדם בלשכות הרווחה ברשויות המקומיות?

מירב כהן: אני יודעת שבהתחלה בכלל חשבו לקצץ את כוח האדם, עכשיו שזה נמנע אני חושבת שצריך להסתכל על העתיד ולראות איך מרחיבים את כוח האדם שם, בדגש על רשויות מקומיות חלשות שהלשכות שם מלכתחילה לא מספיק גדולות.

מירב כהן: ושאלה שלישית לגבי התחבורה הציבורית: קודם כול מגיעות אלי הרבה שאלות של 25% ממה?

מירב כהן: זה אומר שכל הקווים פועלים אבל רק בפחות שעות?

מירב כהן: וגם האם נשקלה האפשרות לעשות הבדל בין עובדים חיוניים לאנשים שאינם עובדים במשרות חיוניות, כך שלמשל 100,000 מטפלות סיעודיות שמטפלות בכמה וכמה אנשים במקביל, כן יוכלו לנוע ועליהן לא תהיה מגבלה כזו?

 << אורח >> אביגדור קפלן: לגבי תווי קנייה לחג – אנחנו נעשה את כל הסידורים שתווי הקנייה האלה, שיחולקו בשבוע הבא ל-30,000 משפחות על סך 300 שקל כל תו, שהוא קביל לא בכל הרשתות אבל ברשתות מסוימות, ויהיה כתוב בתו איפה הוא יכול לממש אותו, נעשה את כל הסידור, אם יהיו הגבלות תנועה, שאכן הם יוכלו לקבל בעזרת פיקוד העורף מה שהם יבקשו תמורת אותו.

מירב כהן: מי אבל זכאי?

מירב כהן: מי הם אותם 30,000 משפחות?

 << אורח >> אביגדור קפלן: אנחנו מקצים את זה בשבוע הבא.

 << אורח >> אביגדור קפלן: מדובר על הורים לילדים בסיכון, לילדים עם צרכים מיוחדים, חד-הוריות – אזרחים שגורלם לא שפר עליהם והם זקוקים לסיוע.

 << אורח >> אביגדור קפלן: הכול בתיאום ודרך הרשויות המקומיות, כאשר הרשימות תיבנינה ונראה בדיוק אחד-אחד.

 << אורח >> אביגדור קפלן: עשינו את המבצע הזה כתוצאה מגיוס כסף שקיבלנו מתרומה לטובת העניין מצד אחד, מצ'ינג לכך שוועדת העיזבונות שמה 8 מיליון שקל.

 << אורח >> אביגדור קפלן: את כל הכסף, המאות מיליונים שאנחנו שמים על מפעל המזון, אנחנו שמים על הארוחות שמסופקות לביתם של אנשים, ותווי הקנייה באים לעזור לאלה שאינם אזרחים ותיקים והם נזקקים.

 << אורח >> אביגדור קפלן: לגבי תגבור כוח אדם ברשויות המקומיות, אני רוצה להגיד שבתחילה הייתה כוונה שגם על הרשויות – אני מדבר על מחלקות שירותים חברתיים ברשויות – יחולו הכללים של 30%.

 << אורח >> אביגדור קפלן: ובסיכומו של דבר, בהתערבות השר שלנו, ואני חושב שטוב עשו אלה שהחליטו שאכן המחלקות לשירותים חברתיים הן גוף חיוני.

 << אורח >> אביגדור קפלן: אני חושב שהיו צריכים להתייחס אלינו בדיוק כמו שמתייחסים לעובדי מערכת הבריאות באשר הם, להגדיר אותם כחיוניים, אבל לא כך הדבר.

 << אורח >> אביגדור קפלן: אבל מירב העובדים ברשויות המקומיות במחלקות הרווחה מגיעים ועובדים.

 << אורח >> אביגדור קפלן: יש עוד מקומות שאכן מכניסים אותם גם בחלקה ל-30%, חוץ מהעובדים הסוציאליים שיש להם מינוי על פי חוק שהם לא נספרים לעניין הזה.

 << אורח >> אביגדור קפלן: אני מצר על כך, אני חושב שהייתה צריכה להיות החלטה, שמחלקות הרווחה שנמצאות בחזית העשייה השירותית עכשיו לכל אותן אוכלוסיות במצוקה, היו צריכים להתייחס אליהן קצת אחרת.

 << אורח >> אביגדור קפלן: לגבי התחבורה ובעיות התחבורה – זה אני לא בקי, זה לא במגרש שלנו, כמובן שאנחנו אוכלים את העניין.

 << אורח >> אביגדור קפלן: אבל מי שצריכים להגיע למסגרות חוץ-ביתיות כדי לתת שירותים, ובמסגרות קהילתיות שפועלות שצריכים לתת שירותים ואין תחבורה ציבורית להגיע, אנחנו דואגים לפצות את המפעיל של המסגרת בהפרש בין העלות שלו לבין מה שנלקח בחשבון בתמורה שהוא מקבל.

 << אורח >> אביגדור קפלן: אנחנו עובדים על זה, אנחנו ניתן להם סיוע פרטני, והם יצטרכו להתארגן שהעובדים יגיעו למסגרות כסדרם כדי לתת את השירות.

עודד פורר: תודה.

מיכאל ביטון: אני ביקשתי.

עודד פורר: אני יודע, אתה רשום, מיכאל, רק אני עושה כל פעם מישהו מבחוץ – חבר כנסת.

עודד פורר: אז בועז הרמן מאיל"ן, אחר כך חבר הכנסת מיכאל ביטון.

בועז הרמן: עודד, תודה, אני מוותר על השאלה.

עודד פורר: מוותר.

עודד פורר: חבר הכנסת מיכאל ביטון.

מיכאל ביטון: כבוד המנכ"ל, ראשית אני רוצה לחזק אותך בתפיסה שלך בתפיסה שלך, שהגוף המשרת ומספק השירותים ויודע מה קורה בשטח זה הרשות המקומית, ואתה סומך עליהם ובצדק.

מיכאל ביטון: אבל לרשות המקומית אין כרגע תקציבים גמישים ויש ירידה בהכנסות מארנונה.

מיכאל ביטון: מה שעשתה הממשלה בצוק איתן – העבירה לכל רשות סכום צנוע בין חצי מיליון למיליון שקל, וביקשה מהרשויות לבצע יוזמות ופתרונות מקומיים עם גמישות הפעלה.

מיכאל ביטון: אני מבקש ממך וגם מיושב-ראש הוועדה, לפעול לכך שכל רשות תקבל איזה סל פעולות חירום של קורונה ברמה המקומית.

מיכאל ביטון: הדבר הזה עושה פלאים.

עודד פורר: אגב, מיכאל, סליחה, זה בדרישות שלנו מהאוצר ובחוק שאמרתי שנציע, שניתן לכל משרד - - -

מיכאל ביטון: המיליארד של הפנים.

עודד פורר: לא, זה יהיה לפנים וגם לרווחה.

עודד פורר: אנחנו ביקשנו גם.

מיכאל ביטון: כן, אבל הגמישות.

מיכאל ביטון: הדגש פה, עודד, שלא ממשלה אמרה - - -

עודד פורר: לא, בלי משרד האוצר.

מיכאל ביטון: הם יודעים לטפל במקרים שנופלים בין הכיסאות.

מיכאל ביטון: אם מישהו לא מופיע ברשימה של הקשישים, או משפחה עם סיכון או איזה התקף או משהו, יש גמישות הפעלתית ברשות.

מיכאל ביטון: זה עשה פלאים בצוק איתן.

מיכאל ביטון: זה היה אחד הסודות שרשויות תפקדו בצוק איתן: כסף מיידי, זמין, גמיש, רק למטרה הזאת.

מיכאל ביטון: והם צריכים לדווח.

מיכאל ביטון: ובעיה חמורה מאוד שקיבלתי מאזרח: י"ש – אימו תשושת נפש, קשישה, במוסד "שהם" בפרדס חנה.

מיכאל ביטון: מפנים אותה מהמקום בשביל לפנות מקום לחולה קורונה.

מיכאל ביטון: והיא תשושת נפש, עם משבר, והיא קשישה והיא בסיכון ומזיזים אותה.

מיכאל ביטון: אני מבקש ממך, המנכ"ל, לבדוק את המקרה הזה, ולא לאפשר פגיעה בחלשים כדי לעזור לחולה קורונה.

מיכאל ביטון: תודה.

 << אורח >> אביגדור קפלן: לגבי התקציבים הגמישים – קודם כול התפרסם בעיתון שמפעל הפיס הקצה איזה 20 מיליון שקל לטובת הרשויות לשימוש כזה.

 << אורח >> אביגדור קפלן: אבל אני מעגן לשבוע הבא גם כן איזושהי מסגרת תקציבית, ביחד עם האוצר, הם מסייעים לי מאוד בעניין הזה.

 << אורח >> אביגדור קפלן: ואנחנו נגיע לאיזושהי מסגרת תקציבית, לסל גמיש, שכולו ייועד לפתרון בעיות שנובעות מהקורונה.

 << אורח >> אביגדור קפלן: ואנחנו נקבע כללים, ואני מקווה שממש בתחילת שבוע הבא תהיה לי תשובה על כך.

 << אורח >> אביגדור קפלן: לגבי י"ש – עם כל הרצון שלי לעזור, הוא ב"שהם", ו"שהם" זה של משרד הבריאות.

 << אורח >> אביגדור קפלן: אני אבדוק עם מנכ"ל משרד הבריאות מה אפשר לעשות, אבל זה באמת לא במגרש שלי.

מיכאל ביטון: אבל לא לתת לפגוע בקשישים תשושי נפש בשביל פתרונות אחרים.

מיכאל ביטון: זה לא מקובל.

 << אורח >> אביגדור קפלן: אבל כל האשפוז הסיעודי המוסדי, כאלה שהם על פי קודים של משרד הבריאות, זה באחריות מלאה שלהם.

 << אורח >> אביגדור קפלן: "שהם" זה בית חולים סיעודי ממשלתי של משרד הבריאות.

 << אורח >> אביגדור קפלן: אבל אני אבדוק את זה ואנסה לעזור.

מיכאל ביטון: אשריך על הראייה הכוללת.

עודד פורר: תודה.

עודד פורר: ערן וינטרוב, "לתת".

עודד פורר: אחריך תהיה חברת הכנסת אורית פרקש הכהן.

ערן וינטרוב: תחילה אני רוצה להביע את הערכתי הרבה גם לצוות המשרד וגם לך, אביגדור קפלן, שאתה בן 80 ומסכן את החיים שלך בפגישות ובעבודה מאומצת.

ערן וינטרוב: זו דוגמה אישית יוצאת דופן גם למגזר ציבורי וגם באופן כללי.

ערן וינטרוב: אז תודה רבה לך גם באופן אישי על העשייה שלך.

ערן וינטרוב: שמענו אתמול את ראש הממשלה, בצדק, מודה לרופאים ולרופאות, לאחים ולאחיות, לשוטרים ולשוטרות וכן הלאה, וגם אותך, אביגדור, מודה בצדק לעובדות הסוציאליות ולעובדי המשרד.

ערן וינטרוב: אני גם רוצה בצדק להודות לאלפי מתנדבים ששכחו אותם קצת, שהם הקו הראשון של החברה האזרחית, שהם בעמותות הסיוע בשטח נותנים מענה כל השנה, גם בימים של שגרה וגם בימים של חירום.

ערן וינטרוב: קונקרטית השאלות שלי וההתייחסות שלי היא כזאת – היה לנו גם שיח בנושא הזה, אביגדור – בנושא הקשישים השאלה: מה המטרה?

ערן וינטרוב: אם המטרה זה רק לסייע במשהו, כי אין מספיק תקציב, זה עניין אחד.

ערן וינטרוב: אבל אני חושב, ותקנו אותי אם אני טועה, שיש לנו פה משימה לאומית: לדאוג לכך שכמה שיותר קשישים בקבוצות הסיכון, שהם קשישים נזקקים שלא יכולים לעשות קניות און-ליין, יישארו בבתים, כדי שהם לא יצטרכו לצאת החוצה לקהילה, כדי שהם לא יידבקו, שלא יחלו, שלא ימותו, ושגם לא יעמיסו ויגרמו לקריסת מערכת הבריאות.

ערן וינטרוב: לנו יש מענה כרגע רק מכספים פילנתרופיים של חבילת מזון מאוד עשירה במוצרים, שגם עברו את האישור של משרד הבריאות, וגם של מוצרי היגיינה.

ערן וינטרוב: ולהערכתנו אם חבילה כזאת מגיעה לבית של קשיש הוא לא צריך לצאת מהבית שלו במשך חודש שלם.

ערן וינטרוב: ובעיניים שלנו זאת צריכה להיות המשימה.

ערן וינטרוב: לא רק לסייע לתשושים בגלל שהם נזקקים, אלא לסייע להם להישאר בבתים שלהם, שיישארו מבודדים כמה שניתן, כדי שאנחנו נשתתף כולנו במאמץ לבלום את ההתפשטות - - - זה דבר אחד.

ערן וינטרוב: בעניין הזה, הארוחות החמות, שזה דבר מצוין ונכון לעשות אותו, ואני שמח מאוד שעשיתם אותו, זה לא מכסה את כל הצורך.

ערן וינטרוב: וגם אם כל הקשישים היו מקבלים את הארוחה החמה פעם ביום, זה לא גורם להם להישאר בבית ולא לצאת החוצה.

ערן וינטרוב: זה דבר אחד.

עודד פורר: תתחיל להתכנס לקראת סיום.

ערן וינטרוב: אני מתכנס.

ערן וינטרוב: לגבי הנושא של התלושים, צריך להבין פה את המציאות, שאני רק משקף אותה מהשטח.

ערן וינטרוב: אנחנו עובדים עם רשת של 180 עמותות מקומיות.

ערן וינטרוב: העמותות גם ככה בשגרה מאותגרות.

ערן וינטרוב: עכשיו – אני מצטער, אני בדרך כלל לא מתבטא ככה – אנחנו על סף קריסה טוטלית.

ערן וינטרוב: אם אנחנו בימים כאלה לפני פסח מקבלים ביום בדרך כלל כמה עשרות פניות, שלשום קיבלנו למוקד שלנו 600 פניות, אתמול 900, היום זה בוודאי יעבור את ה-1,000, ואין לדבר הזה מענה.

ערן וינטרוב: יש 252,000 משפחות בלי ביטחון תזונתי, 30,000 תווים זה חשוב, זה טוב, זה לא ייתן מענה לשטח.

ערן וינטרוב: אנחנו חייבים להבין שבעת הזאת, עם ההצטרפות של למעלה מחצי מיליון מובטלים, נצטרך לקבל הרבה יותר מענה לדבר הזה.

ערן וינטרוב: ונקודה אחרונה, שהיא קשורה באופן כללי למגזר השלישי, וזה אני פונה פה לוועדה: המגזר השלישי משלם מס שכר 7.5%, משלם מע"מ, משלם ארנונה.

ערן וינטרוב: שמענו שאולי יהיה פטור ממספר חודשים למגזר העסקי.

ערן וינטרוב: גם בדברים האלה צריך לדאוג לעמותות שמחרפות את נפשן בעניין הזה, שהתרומות ירדו.

ערן וינטרוב: אנחנו נמצאים בחזית.

ערן וינטרוב: גם לדברים האלה צריכים לתת מענה.

עודד פורר: אגב, הנושא הזה של מס מעסיקים בהחלט עולה גם בתוכניות ובחקיקה שאנחנו עוד נעשה בנושא של המיסוי.

עודד פורר: אביגדור.

 << אורח >> אביגדור קפלן: קודם כול, אני מצטרף למה שאמר ערן לגבי המתנדבים – הם עושים מלאכת קודש וכן ירבו.

 << אורח >> אביגדור קפלן: אני מקווה שפיקוד העורף ישכיל לדעת איך להפעיל אותם ולהשתמש, ולשלב כוחות, לשלב ידיים, ואנחנו נתרום את חלקנו שכך יקרה.

 << אורח >> אביגדור קפלן: אכן המטרה שקשישים יישארו בבית, לא ייחשפו לסיכונים מיותרים.

 << אורח >> אביגדור קפלן: אנחנו נדע כרגע במבצע "משמרות זהב" שאנחנו מתניעים אותו, נדע בדיוק כל קשיש והצרכים שלו, ננסה להביא את הפתרון לצרכים אליו הביתה ולא להוציא אותו מהבית.

 << אורח >> אביגדור קפלן: וכמובן אם יהיו סוגיות של מזון, ננסה לחפש את הפתרון לכך.

 << אורח >> אביגדור קפלן: לגבי קריסת העמותות – אין לי תמונה כוללת על העניין, בטח לערן יש תמונה יותר טובה ממני, נצטרך ללמוד ממנו.

 << אורח >> אביגדור קפלן: אנחנו יוצאים, אגב, בשבוע הבא עם המבחן תמיכה לקמחא דפסחא שמקובל כל שנה, והשנה קצת התאחרנו בעניין הזה בגלל סוגיות התקציב ההמשכי.

 << אורח >> אביגדור קפלן: זה מבחן תמיכה של 9 מיליון שקל, שיצא לדרך בשבוע הבא.

 << אורח >> אביגדור קפלן: וכל העמותות שאכן רוצות לקבל את התמיכה יוכלו להגיש את הבקשה, ואני אזרז לפחות את הדיונים ואת העברת הכספים כתוצאה ממבחן התמיכה, שבדרך כלל בזמנים שבשגרה הטיפול בזה מתארך חודשים, הפעם נעשה את זה בנוהל הכי מקוצר שרק אפשר.

עודד פורר: תודה.

עודד פורר: חברת הכנסת פרקש.

אורית פרקש הכהן: שלום, מנכ"ל משרד הרווחה.

אורית פרקש הכהן: קודם כול, אני רוצה להביע את ההערכה שלי לאופן שבו אתה עונה, לסבלנות ולעומק התשובות.

עודד פורר: אגב, של כל הוועדה, אני חייב לומר.

עודד פורר: כל חברי הכנסת כאן מצטרפים.

אורית פרקש הכהן: בוועדה הזו אנחנו לא תמיד מרגישים כך, וזה מרגיע וחשוב שאתה נמצא איפה שאתה נמצא היום.

אורית פרקש הכהן: יש לי שני מסרים מאזרחים שפנו אליי, שאלות, לטיפולך, לתשומת ליבך, ושאלה אחת.

אורית פרקש הכהן: אחד, פנו אליי אזרחים שביקשו להעביר לתשומת לבך את העובדה שאוכלוסייה קשישה מאוד, מאוד חשוב להם שימשיכו לקבל דואר רגיל כמו של פעם מהבנק.

אורית פרקש הכהן: זה מאוד מרגיע אותם, זה מאוד חשוב להם.

אורית פרקש הכהן: זו בקשה, אני בסך הכול משמשת כאן השליחה להעביר את הבקשה.

אורית פרקש הכהן: דבר שני, שאני בטוחה שאתה תבדוק אחרי שיחתנו, קשור למרכז למשפחה באשדוד למשפחות עם צרכים מיוחדים.

אורית פרקש הכהן: הם קיבלו הודעה שתקציבם מופסק, ואני אשמח מאוד אם תברר את העניין הזה, שמעורר חרדה גדולה למרכזים האלה.

אורית פרקש הכהן: ועכשיו, השאלה שלי בשם ועדת הכספים: יו"ר ועדת הכספים לפני שעלית לשידור בעצם הכריז, שאנחנו, בגלל שאנחנו לא מקבלים מענה מספק ממשרד האוצר, נתחיל לקדם בעצמנו הצעת חוק, שבה אנחנו נאלץ את הקרן הממשלתית להעביר תקציבים ייעודיים למשרדים ממשלתיים, ובהם משרד הרווחה.

אורית פרקש הכהן: כמנכ"ל משרד הרווחה, איזה תקציב, באמת תוך ריסון, תקציב מינימלי ביותר – כי אתה יודע, בסוף הקופה מוגבלת – איזה תקציב מינימלי אתה כמנכ"ל משרד הרווחה היית צריך לקבל היום?

אורית פרקש הכהן: על איזה היקפים מדובר, כדי לתת מענה לכבוד הבסיסי ולבריאות הבסיסית של האנשים שהם אוכלוסייה רגישה, שנזקקת לתקציב בימים אלה?

אורית פרקש הכהן: תודה.

מיכאל ביטון: אדוני המנכ"ל, אני רוצה לפני שאתה משיב, גם להצטרף לדרך שאתה משיב, אבל למעשים שלכם בשטח, לילות כימים.

מיכאל ביטון: אני רואה את זה בירוחם, את העובדים הסוציאליים, את מנהל אגף הרווחה, אלה חיילים שלך ב-260 רשויות.

מיכאל ביטון: ערן וינטרוב, שדיבר קודם מ"לתת", מסוגל לתת דווקא את האוכל היבש, הארוז, שנשמר בבית שבוע-שבועיים, והוא מחלק 15,000 מנות, והוא עושה את זה רק פילנתרופיה.

מיכאל ביטון: אם תוכל לקרוא לו ולבדוק את המצ'ינג הממשלתי מול מלכ"ר, דווקא בעת הזאת האוכל היבש שנשמר בבית בקופסאות יכול לשרת את האנשים, והוא ערוך לתת פי 2 במצ'ינג עם הממשלה.

 << אורח >> אביגדור קפלן: אני שמעתי אתמול שגם הבנקים וגם חברות הביטוח מנצלים את התופעה שקשישים לא כל כך מבינים ששולחים להם איזשהו מייל או הודעה, שהם צריכים לבחור בין לקבל את הנתונים בדואר קשיח לבין לקבל אותו מקוון דרך האינטרנט.

 << אורח >> אביגדור קפלן: אני אנסה גם לדבר עם המפקחת על הבנקים וגם עם הממונה על שוק ההון, שיוציאו הנחיה שלא ינצלו את תום ליבם של הקשישים, שלא רוצים לקבל את הטיפול באינטרנט אלא רוצים להמשיך לקבל אותו בדואר רגיל.

 << אורח >> אביגדור קפלן: אז אני אטפל בזה אישית.

 << אורח >> אביגדור קפלן: זה לא במגרש שלי, אבל אני שמעתי על כך, ואני חושב שזה באמת לא בסדר, ההתנהגות הזאת.

 << אורח >> אביגדור קפלן: לגבי מרכז למשפחה באשדוד – אני אקבל ממך בנפרד את הפרטים אחר כך, אני אצלצל אלייך, ואני אטפל בזה אישית נקודתית.

 << אורח >> אביגדור קפלן: לגבי התקציב – אני מוכרח להגיד הפעם מילות שבח לאנשי האוצר שיושבים מולי.

 << אורח >> אביגדור קפלן: אנחנו עובדים בשיתוף פעולה מלא.

 << אורח >> אביגדור קפלן: הם מעמידים את התקציבים הנדרשים לצורך מפעלי ההזנה, ולסוגיות אחרות של כסף גמיש וכל סוגיה אחרת.

 << אורח >> אביגדור קפלן: לפחות הצוות שיושב מולי מאוד מאוד פתוח.

 << אורח >> אביגדור קפלן: אני לא אנקוב כאן באיזה תקציב מינימלי אני זקוק, כי כרגע אנחנו מקבלים את המענה המשותף וצריכים לעבוד על זה.

עודד פורר: אביגדור, זה המקום לנקוב במספרים דווקא.

 << אורח >> אביגדור קפלן: אני חושב שזה יהיה מאוד שטחי מצידי אם אני אגיד כמה אנחנו צריכים, כי אתה יודע שזו חבית ללא תחתית.

 << אורח >> אביגדור קפלן: צרכי הרווחה הם ענקיים.

עודד פורר: זה נכון.

 << אורח >> אביגדור קפלן: יש מיליון אזרחים ותיקים, יש מאות אלפי אנשים שחיים מתחת לקו העוני.

 << אורח >> אביגדור קפלן: וככל שירבו, בסדר העדיפות של המדינה יקצו תקציבים למטרה זו, אנחנו נדע לעשות בהם שימושים.

עודד פורר: תודה.

עודד פורר: רן מלמד.

רן מלמד: צהריים טובים לכם.

רן מלמד: אני רוצה קודם כול להצטרף לברכות לא רק למנכ"ל המשרד אלא לכל העובדים הסוציאליים, כל עובדי המשרד שעושים עבודת קודש.

רן מלמד: אני רוצה לקוות, אדוני המנכ"ל, שאחרי שהמשבר ייגמר, כשעובדי מערכת הבריאות יבקשו תגמול על העבודה המאומצת שהם עשו ומגיע להם, גם לעובדים הסוציאליים ידאגו לקבל תגמול על השעות המטורפות שהם עושים בימים האלה.

רן מלמד: אני רוצה להעלות ברשותך ארבע שאלות.

רן מלמד: השאלה הראשונה מתייחסת למה שאני קורא קשישים חדשים במערכת – אנשים שלא מוכרים לרווחה, הגיעו עכשיו כחלק מהמובטלים החדשים לתוך המערכת, הם לא מאותרים בשום צורה שהיא.

רן מלמד: ויכול מאוד להיות שהם זקוקים לסיוע, רק הם לא יודעים איפה הם יכולים להירשם, לא יודעים איך להגיע אליהם.

רן מלמד: חלקם אולי אפילו לא קיבלו עדיין תעודות של אזרח ותיק.

רן מלמד: והשאלה שלי: איך המשרד מנסה או יכול להגיע אליהם?

רן מלמד: השאלה השנייה: האם ההיקפים התקציביים שהמשרד שלכם נותן בפתרונות ליישובים הערבים והיישובים הבדואים מספיקים לכל הצרכים שיש ליישובים האלה, או שיש איזשהם חוסרים של דברים שלא מגיעים?

רן מלמד: השאלה השלישית: אני יודע כבר מנתונים שאני מקבל, שיש חוסר הלימה או חוסר איגום משאבים בין משרד הרווחה לבין המשרד לשוויון חברתי, שגם הוא עוסק בטיפול בקשישים.

רן מלמד: הייתי שמח לדעת איך חוסר ההלימה הזאת או חוסר איגום משאבים האלה, אם הוא אכן באמת קיים ואיך הוא מטופל?

רן מלמד: והשאלה הרביעית נוגעת בנושא של הביטחון התזונתי.

רן מלמד: אני רוצה להתחבר לדברים שערן אמר, אבל לקחת אותם למקום אולי נוסף.

רן מלמד: אני חושב שהזמן הזה הוא קודם כול זמן מצוין להגדיל את היקפי הפעילות של המיזם לביטחון תזונתי.

רן מלמד: היום המפעיל שעומד ומפעיל את המיזם הזה מסוגל לקלוט לפחות מספר כפול של אנשים, הוא רק צריך תקציב בשביל זה.

רן מלמד: אז השאלה שלי: האם המשרד מתכוון לסייע בנושא הזה של הרחבת המיזם?

רן מלמד: ואם לא, האם אתם מתכוונים להגיע באיזשהן דרכים גם, שוב, למובטלים חדשים, לאנשים שהם לא רק קשישים אבל מצאו את עצמם עכשיו בלי פרנסה ובלי יכולת קיום, והם זקוקים לביטחון תזונתי רק הם לא רשומים בשום מקום?

רן מלמד: תודה.

 << אורח >> אביגדור קפלן: אני אתחיל מהסוף.

 << אורח >> אביגדור קפלן: ביטחון תזונתי – המבצע הזה ל-11,000 משפחות נמשך כרגיל.

 << אורח >> אביגדור קפלן: אומנם בתקציב ההמשכי הוא לא תוקצב, אבל נמצא לזה פתרון.

 << אורח >> אביגדור קפלן: כרגע להרחיב אותו אני לא רואה דרך, כי אין מספיק משאבים לכך.

 << אורח >> אביגדור קפלן: אבל אנחנו משתמשים באותו מפעיל של הביטחון התזונתי גם לפעולות אחרות, כמו כרגע תווי הקנייה האלה שאנחנו הולכים לחלק באמצעותו וביחד איתו.

 << אורח >> אביגדור קפלן: ככל שנוכל למטרות נוספות הרי ניעזר בו.

 << אורח >> אביגדור קפלן: לגבי חוסר הלימה בין המשרד שלנו למשרד של שוויון חברתי – יש אומנם כפילויות, אבל אנחנו מתואמים.

 << אורח >> אביגדור קפלן: הפעילות שתיעשה במסגרת מבצע "משמרות זהב", שתיארתי פה קודם, של פנייה לכל האזרחים הוותיקים, הכוונה היא בסיכומו של יום להגיע לכל מיליון האזרחים הוותיקים.

 << אורח >> אביגדור קפלן: לא רק ל-320,000 שהוגדרו על ידינו ככאלה שזקוקים לסיוע במנות מזון, אלא גם לכל ה-700,000 האחרים, כדי ללמוד על צורכיהם ולראות מי מהם קשישים חדשים, כפי שאתה הגדרת אותם.

 << אורח >> אביגדור קפלן: כמובן, מי שעדיין לא הגיע לגיל שמוגדר כאזרח ותיק אז הוא לא באוכלוסייה הזו.

 << אורח >> אביגדור קפלן: אבל אם הוא זקוק אז בטח הוא באוכלוסייה אחרת.

 << אורח >> אביגדור קפלן: ומי מהם שיבוא למחלקת הרווחה, אני מניח שמחלקת הרווחה תיקח לתשומת לב ותטפל גם בו, כי אוכלוסיית הרווחה היא דינמית לצערי, והיא לצערי גם גדלה.

 << אורח >> אביגדור קפלן: לגבי היישובים הערביים – אנחנו נהגנו איתם באותו אופן, אחד לאחד כמו היישובים היהודים, כולם משתתפים במבצע הזה של עזרה במפעל חלוקת מנות המזון.

 << אורח >> אביגדור קפלן: כל הרשויות המקומיות במגזר הערבי, כולל במגזר הבדואי, מקבלות את מנות המזון.

 << אורח >> אביגדור קפלן: אנחנו משתדלים גם למצוא פתרון לסוגיית הטעם, כי לפעמים, אתה יודע, מנת מזון שמתאימה למגזר אחד, לשבט אחד משבטי ישראל, לא מתאימה לאחר, ואנחנו מנסים גם לזה למצוא פתרון יחד עם אלה שמכינים את המזון.

 << אורח >> אביגדור קפלן: אז בסך הכול גם הם מקבלים את תשומת הלב הראויה.

עודד פורר: תודה.

עודד פורר: חבר הכנסת מנסור עבאס, ואחריו – רויטל לן כהן מקואליציית הורים לילדים עם צרכים מיוחדים.

מנסור עבאס: תודה, עודד.

מנסור עבאס: אדוני המנכ"ל, אני קיבלתי לפני שעה מכתב מראשי הרשויות הערביות, והם מלינים על כך שלא קיבלו את התמיכה המספקת גם בתחום המזון לקשישים.

מנסור עבאס: ולכן הם מגבשים תוכנית, ופונים גם למשרד שלך וגם למשרד לשוויון חברתי של גילה גמליאל.

מנסור עבאס: עכשיו, הבעיה הקרדינלית בחברה הערבית נמצאת בנגב.

מנסור עבאס: כמעט חצי מהאזרחים הערבים בנגב נמצאים בכפרים לא מוכרים.

מנסור עבאס: ולכן אתה לא תמצא שם לא מועצות מקומיות ולא מחלקות רווחה.

מנסור עבאס: ולכן איך המשרד מתכוון להיערך, או איך הוא מתמודד עם הקושי הזה?

מנסור עבאס: כמעט 100,000 אזרחים נמצאים בכפרים הלא-מוכרים.

 << אורח >> אביגדור קפלן: אני רוצה להגיד לך שבתחילת המבצע, שהתחיל ביום ראשון, אז אכן חלק מהיישובים הערביים לא הצטרפו.

 << אורח >> אביגדור קפלן: אני חושב שזה היה גם חלקו בגלל חולשה פה ושם של מחלקות הרווחה, כי אנחנו נתנו מכסות לכולם, ל-256 יישובים בארץ.

 << אורח >> אביגדור קפלן: ולשמחתי בהמשך השבוע הם הצטרפו.

 << אורח >> אביגדור קפלן: ואפילו היום אנחנו מחלקים במגזר הבדואי בנגב ולכפרים אחרים מנות מזון ככל שאנחנו מתחילים יכולים, מביאים את זרם למרכזי הפצה, ונעזרים במתנדבים מקומיים שיפיצו את זה עד לבתים, עד למקומות שנמצאים התושבים.

 << אורח >> אביגדור קפלן: לכן אין כאן מצידנו שום אפליה בין שום סקטור.

 << אורח >> אביגדור קפלן: אבל יחד עם זאת, אני יודע שיש קשיי לוגיסטיקה מצד אחד, ויש קשיים בתפקוד של מחלקות הרווחה כדי להגדיר לנו את הצרכים מצד שני.

 << אורח >> אביגדור קפלן: אבל אנחנו גם בזה נטפל.

 << אורח >> אביגדור קפלן: ואני אקח לתשומת לב השבוע הזה, כדי שלא תהיה טענה של מי מהיישובים הערביים שלא קיבל את תשומת הלב הראויה בחלוקת מנות מזון לכאלה שזקוקים להם.

 << אורח >> אביגדור קפלן: אני יודע שיש בעיה יותר חריפה מהעניין הזה, שאני לא יודע עדיין איך לטפל בה, שבפזורה יש בעיות עם מוצרי היגיינה, שצריכים לחלק להם דווקא חבילה שכוללת כל מיני חומרים או דברים כאלה שישפרו את ההיגיינה האישית וההיגיינה הציבורית שם.

 << אורח >> אביגדור קפלן: זה נושא שאנחנו לא יודעים עוד איך לטפל בו, ניקח אותו לתשומת לב.

 << אורח >> אביגדור קפלן: מנהל רשות הבדואים בנגב דיבר אתי בנושא הזה, ונראה אם אנחנו יכולים בכלל להתארגן ואם זה בתחום הטיפול שלנו.

עודד פורר: שאלה אחרונה אליך, רויטל לן כהן.

רויטל לן כהן: אני רוצה ממש בקיצור להתייחס לשלוש נקודות.

רויטל לן כהן: דבר ראשון, אנחנו רצינו להעלות את הנושא של ניוד מטפלים זרים באופן זמני.

רויטל לן כהן: יש אנשים שיצאו ממוסדות ועברו הביתה.

רויטל לן כהן: כשהם היו במוסד הם איבדו את הזכאות למטפל זהב, ואנחנו מבקשים נושא של אישורים זמנים, ולאפשר ניוד של עובדים גם בין האזורים בארץ כדי שיהיה אפשר לפתור את זה.

רויטל לן כהן: וכמובן, להחזיר את הקצבה למשפחה, הקצבה שהייתה במוסד עד עתה.

רויטל לן כהן: אנחנו רוצים להעלות את העניין של מרכזי היום שכן ממשיכים לעבוד בזום, וממה שאנחנו הבנו נאמר להם שהם יקבלו תשלומים מופחתים על זה, או מי שנמצא בחל"ת הם לא יקבלו עליו בכלל.

רויטל לן כהן: אנחנו חושבים שגם עבודה בזום היא עבודה.

רויטל לן כהן: וגם צריך לזכור שהמרכזים האלה צריכים להמשיך ולהתקיים אחר כך.

רויטל לן כהן: ואם יפחיתו את התשלומים שלהם היום, יכול להיות שאחר כך הם לא יוכלו להמשיך לעבוד כי הם פשוט ייסגרו.

רויטל לן כהן: אני רוצה לדבר גם על הנושא של המוסדות שאנשים כן נמצאים בהם.

רויטל לן כהן: במידה וצריך בידוד, אין פרוטוקול איך עושים בידוד, אין ציוד למטפלים כדי לשפר את הבידוד.

רויטל לן כהן: למשל מה שקורה ב"עלה נגב", שאנחנו יודעים שיש אנשים שנחשפו, ועדיין לא עשו שם לא בדיקות לאנשים שנמצאים שם ובטח לא סייעו בכל נושא הבידוד בתוך המקום.

רויטל לן כהן: ולא יכול להיות, זה הופך להיות ספינת קורונה, ממש מסיבת הדבקה.

רויטל לן כהן: דבר אחרון, לגבי הוועדות הרפואיות – מאוד לא ברור מה קורה לגביהן: האם הן ממשיכות להתקיים?

רויטל לן כהן: לא מתקיימות?

רויטל לן כהן: האם הן נמצאות באון-ליין, לא באון-ליין?

רויטל לן כהן: ואני אומרת במאמר מוסגר נקודה נוספת: אני מבינה שכל הנושא של בריאות הנפש ותשושי הנפש הוא כביכול של משרד הבריאות, אבל אני חושבת שאולי בעת הזו צריך לאחד כוחות.

רויטל לן כהן: ואם האנשים לא יכולים לקבל סיוע, כי הם אפילו לא יכולים להגיע למשל למיונים הפסיכיאטריים או לאשפוזים פסיכיאטריים בגלל שיש כרגע המון בעיות מבחינה בריאותית, יכול להיות שמשרד הרווחה צריך לתת את הדעת על לעזור מבחינה רווחתית, אולי בעובדים סוציאליים נוספים, כי אחרת אנחנו נגיע למצב שתהיה לנו של הרבה יותר מקרים של אנשים עם בעיות נפשיות.

רויטל לן כהן: תודה רבה.

עודד פורר: תודה.

 << אורח >> אביגדור קפלן: אני אענה ככה: אנחנו עובדים עם כוח אדם שעובד בשגרה.

 << אורח >> אביגדור קפלן: כל הנושא של בריאות הנפש הוא באחריות קופות החולים ומשרד הבריאות, ואנחנו פשוט עם כוח האדם לא נוכל לתת את המענים לדבר הזה, וצריך להפנות את הסוגיה הזו כולה, ואני לא מגלגל את האחריות ממני למישהו אחר, אבל יש נושאים שאני פשוט לא יכול לטפל בהם, הם לא באחריותי ואין לי גם את המשאבים לעשות את זה.

 << אורח >> אביגדור קפלן: זה נושא של קופות החולים ומשרד הבריאות - - - לטפל בזה.

 << אורח >> אביגדור קפלן: יש לי דעה ברורה לגבי תשושי נפש ובריאות הנפש.

 << אורח >> אביגדור קפלן: הנושא הזה צריך לקבל שינוי.

 << אורח >> אביגדור קפלן: הייתה רפורמה גדולה שם, והגיעה העת לחשוב עוד פעם אם הרפורמה הזו הצליחה, כי הרבה מבין תשושי הנפש או חולי הנפש נופלים בין הכיסאות, לצערי, ואני שותף לדעה שצריך לעשות שם איזושהי רוויזיה.

 << אורח >> אביגדור קפלן: אבל זה בזמנים רגילים ולא כרגע בזמן חירום.

 << אורח >> אביגדור קפלן: לגבי ועדות רפואיות של בט"ל – אני רואה שבמהלך הדיון הזה עלו כמה נושאים ששייכים לביטוח הלאומי.

 << אורח >> אביגדור קפלן: אחד מהם זה הוועדות הרפואיות, סוגיית הגמלאות, ניוד מטפלים.

 << אורח >> אביגדור קפלן: אני מניח שדיברת על מטפלים, אלה שמקבלים קצבת סיעוד או שעות סיעוד.

 << אורח >> אביגדור קפלן: אלה נושאים שהייתי מציע לכבוד היושב-ראש להזמין את מנכ"ל הביטוח הלאומי, שייתן מענה מוסמך, כי זה באחריותו, וזה גוף עצמאי שמטפל לבד.

 << אורח >> אביגדור קפלן: לגבי מרכזי היום בזום – אנחנו פותחים את הדבר הזה, אבל אי אפשר לצפות מאיתנו לשלם את אותו תשלום לפעילות מופחתת, מעבר לפעילות שעבורה אנחנו מתמחרים אותה כפעילות שמזכה בתשלום מלא.

 << אורח >> אביגדור קפלן: אנחנו עבור חודש מרץ סגרנו את הבעיה של היציבות הפיננסית של המסגרות הקהילתיות, החוץ-ביתיות ממשיכות לעבוד.

 << אורח >> אביגדור קפלן: לגבי חודש אפריל, אני חושב שמה שיהיה דין כל העסקים, צריך לראות איך פותרים את הבעיה של יציבות.

 << אורח >> אביגדור קפלן: ואני מסכים שצריך לחשוב גם על היום שאחרי, מה יקרה עם העמותות האלה, שהתזרים שלהן לא יאפשר להן המשך קיום ושמירת הצוות.

 << אורח >> אביגדור קפלן: אני מניח שחלק גדול מהצוות הוצא לחופשה ללא תשלום ויקבל גם את הקצבה מהביטוח הלאומי.

 << אורח >> אביגדור קפלן: ואת ההוצאות הקבועות של המסגרת, קרי האחזקה, שכר הדירה ודברים כאלה, אנחנו נתמחר ונשלם אותם כדין.

 << אורח >> אביגדור קפלן: ועבור השירות המופחת גם נשלם, אבל אי אפשר לצפות שנשלם סכומים מלאים כמו בשירות מלא.

עודד פורר: תודה רבה.

 << אורח >> אביגדור קפלן: לגבי הבידוד ב"עלה נגב" – אני שוב רוצה לומר בנושא הזה: אנחנו בקשר הדוק מאוד עם "עלה נגב", דורון אלמוג עושה שמה מלאכת קודש.

 << אורח >> אביגדור קפלן: יש שם 41 חוסים שנמצאים כרגע בבידוד, אנחנו עוזרים לו באמצעי מיגון.

רויטל לן כהן: אני ממש מבקשת, הם לא חוסים, הם דיירים.

 << אורח >> אביגדור קפלן: סליחה, דיירים.

 << אורח >> אביגדור קפלן: יש שמה 41 דיירים בבידוד, ואנחנו עוזרים לו בכל אמצעי המיגון.

 << אורח >> אביגדור קפלן: אנחנו לא יכולים לתת עדיפות לבדיקות כנגד קורונה, כי זה באחריות משרד הבריאות ולא באחריותי.

 << אורח >> אביגדור קפלן: אני חושב שאלה שנמצאים במסגרות חוץ-ביתיות באשר הם, היה טוב למשרד הבריאות לעשות את הבדיקות היחשפות לקורונה, כדי למנוע מצבים שבמסגרות שלמות מדביקים אחד את השני ושם יש אש בשדה קוצים.

 << אורח >> אביגדור קפלן: אז אני שותף לדעה הזו, אבל זה לא באחריותי פשוט.

עודד פורר: תודה.

עודד פורר: אדוני המנכ"ל, אני קודם כול רוצה אולי רק לחזק שאלה ששאל קודם חבר הכנסת ביטון כשלוחו של מישהו, לגבי הפינוי של קשישים מכל מיני מוסדות של משרד הבריאות.

עודד פורר: ואני אודה לך באמת אם תפנה למשרד הבריאות בעניין הזה, כדי שיימנעו מפינוי קשישים וניצולי שואה ששוהים בכל מיני מעונות כדי לפנות מקומות לחולה קורונה.

עודד פורר: זה גם לא נכון, כי לפעמים הם מערבבים ומשאירים, חלק מהמוסד כן נמצא, חלק לא, והם שמים את כל אוכלוסיית הקשישים שם בסיכון.

עודד פורר: אז זה במאמר מוסגר התוספת שלי.

עודד פורר: אני מבקש בשם חברי הוועדה להודות לך.

עודד פורר: אני חושב שהתחושה שאתה נתת בוועדה היום, השרית ביטחון שאתם באמת עם האצבע על הדופק, ויודעים מה גודל השעה והמשימה שמונחת בפניכם.

עודד פורר: ולומר לך שהוועדה כן לעניין התקציבים, ואני בטוח שנידרש לזה בשלב כזה או אחר, דלתנו פתוחה בפניך להעלות את הדרישות, כדי שנוכל לסייע בידך כאן בוועדה ככל שיידרש.

 << אורח >> אביגדור קפלן: תודה רבה, עודד.

עודד פורר: תודה רבה.